## El Festival FRESCA! de l’IVC clausura la seua quinta edició amb la producció valenciana ‘Edipo rey’

*** La versió de la companyia Bambalina Teatre Practicable del clàssic de Sòfocles es podrà vore el dissabte 26 de juliol, a les 22:00 hores
* L’espai FRESCORETA! s’acomiada del públic el 25 de juliol amb l’espectacle de clown *Calor*, de Jean Philippe Kikolas**

El [Festival Internacional d’Arts Escèniques FRESCA!](https://festivalfresca.es/language/ca/pagina-principal-val/) que organitza a Alacant la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), enfronta la seua recta final oferint l’espectacle de *clown Calor*, de Jean Philippe Kikolas el divendres 25 de juliol, i la gran producció valenciana Edipo rey, de la companyia Bambalina Teatre Practicable, el dissabte 26 de juliol.

D’esta manera finalitza la quinta edició de FRESCA!, que ha comptat amb el suport del públic, el qual ha pogut gaudir, fins al moment, de nou espectacles, dos als jardins de Diputació i set a Casa Mediterráneo, a on també se celebraran les dos últimes sessions. Una edició amb una major presència de companyies valencianes en un any especialment complicat per al sector en la Comunitat Valenciana.

Les entrades es poden adquirir en línia o des de dos hores abans dels espectacles en Casa Mediterráneo. A més, el públic pot continuar gaudint de La Terracita de FRESCA! des d’una hora abans de cada sessió, amb possibilitat de sopar amb reserva.

**Últimes funcions**

El divendres 25 de juliol, a les 20:00 hores, serà l’última sessió de l’espai FRESCORETA! amb la companyia circense de l’artista Jean Philippe Kikolas, nom artístic del pallasso i creador escènic Quique Méndez, i el seu espectacle de *clown* i teatre gestual *Calor*, una producció recomanada per la Comissió de Teatre de la Xarxa Espanyola de Teatres.

*Calor* està inspirat en la situació en la qual viuen moltes de les persones sense llar. Viatgers involuntaris que es van vore forçats a deixar les seues cases, obligats a marxar-se precipitadament de les seues llars que travessen el món buscant un lloc, i tantejant a cegues societats i cultures, ciutats i pobles estrangers.

El dissabte 26 de juliol, a les 22:00 hores, la companyia valenciana Bambalina Teatre Practicable posa el colofó a la quinta edició del Festival, amb una gran producció que situa més de trenta artistes en escena entre actors, músics i cor.

*Edipo rey,* de Sòfocles, és una de les grans creacions dels tràgics grecs que perviuen en l’imaginari del ser humà actual de la manera més clara i evocadora, en este cas amb la mirada d’esta consagrada companyia, que traduïx l’obra al seu particular llenguatge escènic en el qual el titella té un paper fonamental.

Bambalina naix en 1981 i dirigix la seua mirada cap a una modalitat tan singular com el teatre de titelles. La companyia sempre ha destacat per la voluntat d’obrir el codi dels titelles cap a mons interdisciplinaris. Tenen en el seu palmarés un premi MAX 2018 i innombrables premis de les arts escèniques valencianes.

Fecha: 24/07/2025